
ПРЕДЛОЖЕНИЯ
Комисията по заетост и социални въпроси приканва водещите комисии по външни работи и по международна търговия да включат в предложението за резолюция, което ще приемат, следните предложения:
–	като взе предвид Споразумението за търговия и сътрудничество между Европейския съюз и Европейската общност за атомна енергия, от една страна, и Обединеното кралство Великобритания и Северна Ирландия, от друга страна[footnoteRef:1],  [1:  OВ L 149, 30.4.2021 г., стр. 10.] 

–	като взе предвид Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия[footnoteRef:2], [2:  ОВ C 384I, 12.11.2019 г., стр. 1.] 

–	като взе предвид доклада на Европейската комисия от 24 март 2022 г. относно изпълнението и прилагането на Споразумението за търговия и сътрудничество между Европейския съюз и Обединеното кралство Великобритания и Северна Ирландия 1 януари — 31 декември 2021 г. (COM(2022)0126),
–	като взе предвид доклада на Европейската комисия от 15 март 2023 г. относно изпълнението и прилагането на Споразумението за търговия и сътрудничество между Европейския съюз и Обединеното кралство Великобритания и Северна Ирландия 1 януари — 31 декември 2022 г. (COM(2023)0118), 
–	като взе предвид Европейската конвенция за правата на човека,
–	като взе предвид Европейската социална харта,
–	като взе предвид конвенциите и протоколите на Международната организация на труда (МОТ), и по-специално основните инструменти на МОТ,
–	като взе предвид съвместното изявление от 24 март 2023 г. на министъра на външните работи на Обединеното кралство и заместник-председателя на Европейската комисия Шефчович относно резултатите от десетото заседание на Съвместния комитет по Споразумението за оттегляне и второто заседание на Съвета за партньорство по Споразумението за търговия и сътрудничество,
A.	като има предвид, че от 1 януари 2021 г. търговията и сътрудничеството между ЕС и Обединеното кралство се уреждат от Споразумението за търговия и сътрудничество (СТС) между ЕС и Обединеното кралство; като има предвид, че институционалната рамка на СТС беше завършена и започна да функционира пълноценно през 2022 г.;
Б.	като има предвид, че СТС предвижда координация на социалната сигурност с цел защита на социалноосигурителните права на хората, които се движат между ЕС и Обединеното кралство след 1 януари 2021 г.; като има предвид, че то също така предвижда еднакви условия на конкуренция, за да се гарантира лоялна конкуренция чрез поддържане на високи равнища на защита в редица области, включително социалните и трудовите права, с обвързващи механизми за правоприлагане и уреждане на спорове, за да се гарантира спазването;
В.	като има предвид, че основните права на организиране, колективно договаряне и предприемане на колективни действия са залегнали в международното право и са необходимо условие за гарантирането на устойчиво развитие и еднакви условия на конкуренция, както е посочено в СТС;
Г.	като има предвид, че СТС съдържа глава относно малките и средните предприятия (МСП), в която се признава необходимостта от гарантиране на отворен и сигурен пазар за предприятията, включително МСП, и се стреми да гарантира, че техните нужди се вземат предвид в процеса на изпълнение, така че те да могат да се възползват от него;
1.	подчертава значението на активното участие на гражданското общество в ЕС и Обединеното кралство, включително организациите на работодателите, както и НПО, в прилагането на СТС в съответствие с членове 13 и 14; отбелязва заседанията на вътрешната консултативна група на ЕС в това отношение и приветства първото заседание на Форума на гражданското общество през октомври 2022 г.; подчертава значението на продължаването на този диалог и сътрудничество;
2.	отбелязва със задоволство, че прилагането на Протокола относно координацията в областта на социалната сигурност в рамките на СТС досега не е било проблематично и че през 2021 г. или 2022 г. не са установени структурни проблеми; подчертава обаче значението на наличието на динамичен протокол, който е приведен в съответствие с регламентите за координация на системите за социална сигурност;
3.	отбелязва, че през 2021 г. Специализираният комитет по координация в областта на социалната сигурност прие изменения на приложенията към протокола, за да се потвърди, че държавите членки продължават да позволяват на работниците, командировани във или от Обединеното кралство, да бъдат обхванати от законодателството в областта на социалната сигурност на изпращащата държава, ако отговарят на специфични условия. отбелязва също така, че през 2022 г. бяха предприети подготвителни стъпки за прилагане на финансовите разпоредби относно възстановяването на разходите за обезщетения за болест в натура, предоставени от държава, различна от компетентната държава;
4.	приветства приемането от страна на Специализирания комитет по координация в областта на социалната сигурност на Решение 1/2023 за одобряване на използването на система за електронен обмен на данни за социалната сигурност в съответствие със Споразумението на търговия и сътрудничество[footnoteRef:3] в контекста на Протокола, както и че съответните части от решенията и препоръките на Административната комисия за координация на системите за социална сигурност следва да получат приложение в контекста на Протокола посредством препоръка на Специализирания комитет3; отново призовава държавите членки да гарантират, че системата за електронен обмен на данни за социалната сигурност (EESSI) ще започне да функционира пълноценно възможно най-скоро, и да се възползват от възможностите, предоставени от съществуващите фондове на ЕС, за пълно прилагане на EESSI и по-нататъшно цифровизиране на публичната администрация;  [3:  Предварителен дневен ред на Третия специализиран комитет по координация в областта на социалната сигурност, Лондон, юни 2023 г.] 

5.	припомня, че СТС изисква икономическото партньорство между двете страни да бъде подкрепено от еднакви условия на конкуренция за открита и лоялна конкуренция и че търговията и инвестициите следва да се осъществяват по начин, който благоприятства устойчивото развитие, включително икономическото и социалното развитие и опазването на околната среда; отбелязва, че съгласно член 355 двете страни се ангажираха да поддържат и подобряват съответните си стандарти в областите, обхванати от дял XI;
6.	изразява загриженост във връзка с неотдавнашните събития, които могат да подкопаят разпоредбите на СТС за еднакви условия на конкуренция в областта на труда и социалната сфера в Обединеното кралство; във връзка с това изразява дълбоко съжаление относно отмяната през юли 2022 г. на забраната за агенциите за наемане на работа да предоставят срочно наети служители на мястото на работниците, участващи в колективни действия, което подкопава правото на работниците на колективни действия, включително правото на стачка; призовава правителството на Обединеното кралство да предприеме необходимите мерки за поддържане на принципите на еднакви условия на конкуренция, определени в разпоредбите на СТС; 
7.	освен това подчертава някои предизвикващи загриженост законодателни промени в Обединеното кралство, които са предложени, но все още не са приети, като например Законът за запазеното право на ЕС (отмяна и реформа), законопроектът за стачките (осигуряване на минимално равнище на предоставяне на услуги) и законопроектът за защита на данните и цифрова информация (№ 2); подчертава, че тези предложения, ако бъдат приети, биха могли да окажат сериозни последици за правата на работниците, по-специално основните права на свобода на сдружаване и правото на организиране, на колективно договаряне и колективни действия, включително правото на стачка, както и да подкопаят поетите от Обединеното кралство ангажименти в съответствие със СТС; във връзка с това приветства решението на правителството на Обединеното кралство да не предприема по-нататъшни стъпки по приемането на законопроекта за правата;
8.	припомня, че защитата на правата на работниците е от съществено значение, за да се поддържат еднакви условия на конкуренция и устойчиво развитие, както е посочено, наред с другото, в членове 355, 386, 387, 399 и 524 от СТС; призовава Комисията да следи отблизо развитието в това отношение и да използва всички налични средства, за да отговори на всички опасения, които приемането на тези предложения би могло да породи за прилагането на дял XI, глава 6, включително чрез диалог в рамките на Съвета за партньорство и специализираните комитети, консултация с вътрешната консултативна група на ЕС и, когато е необходимо, с механизмите за уреждане на спорове, предвидени в член 389;
9.	отбелязва, че през юни 2021 г. правителството на Обединеното кралство обяви намерението си да създаде единен правоприлагащ орган за трудовите права, натоварен с осигуряването на централизиран надзор на трудовото законодателство[footnoteRef:4], за да подобри координацията и ефективността на съществуващите органи и разширяване на прилагането в нови области; отбелязва обаче, че до момента не е постигнат допълнителен напредък по предложението; призовава Комисията да продължи да следи отблизо прилагането на съответните трудови и социални стандарти, както се изисква от СТС, и всички промени в това отношение, както и да продължи усилията си с правителството на Обединеното кралство за гарантиране на пълно спазване на СТС; [4:  Министерство на икономиката, енергетика, Индустриална стратегия, Обединено кралство. Establishing a new single enforcement body for employment rights, (Създаване на нов единен правоприлагащ орган за трудовите права), 2021 г.] 

10.	изразява дълбоко съжаление относно дискриминационното третиране от страна на Обединеното кралство на работници от пет държави — членки на ЕС, през 2021 г. по отношение на намалените такси за дългосрочни визи за работа; освен това изразява съжаление във връзка с последвалия отказ на Обединеното кралство от член 18, параграф 2 от Европейската социална харта и последващото премахване на свързаните с работата намаления на визовите такси за всички граждани на ЕС, считано от февруари 2022 г.; призовава Комисията да предприеме всички необходими в това отношение мерки и да продължи да поставя въпроса чрез Съвета за партньорство и тези на Специализирания търговски комитет по еднаквите условия за открита и лоялна конкуренция и устойчивото развитие;
11.	призовава ЕС и Обединеното кралство да проучат възможностите за по-нататъшно сътрудничество и обмен на най-добри практики в областта на заетостта и социалната закрила; признава потенциала за взаимно сътрудничество за подобряване на изпълнението и прилагането на политиките в областта на заетостта, като се гарантира лоялна конкуренция и растеж за предприятията и работниците както в ЕС, така и в Обединеното кралство.

